Okresná prokuratúra Košice I 
Mojmírova 5, 041 47 Košice 1 	

Sp. zn. : 4 Pv 428/14/8802	Košice I, 15.12.2014
EEČ : 2-63-418-2014

U Z N E S E N I E

Trestná vec:	obvinená XXXXX 
Prečin:	Krádež podľa § 212 odsek 2 písmeno f Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátorka Okresnej prokuratúry Košice I
Podľa § 215 odsek 1 písmeno a Trestného poriadku zastavujem trestné stíhanie obvinenej:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
	povolanie: materská dovolenka
- dňa 20.5.2014 v čase okolo 20.10 hod. v Košiciach na ul. Hlavnej č. 111 v predajni OD Tesco odcudzila 1 ks MBL CT STINY 50 v hodnote 2,64 € a 1 ks MBL STINY 15 v hodnote 2,64 € a prešla s tovarom cez pokladničnú zónu bez zaplatenia, pričom bola za  obdobný čin postihnutá v blokovou konaní Oddelením železničnej polície PZ v Košiciach blokom na pokutu č. 18024306 zo dňa 29.5.2013,  

lebo je nepochybné, že sa nestal skutok, pre ktorý sa vedie trestné stíhanie

Odôvodnenie:
	Uznesením povereného príslušníka Okresného riaditeľstva PZ v Košiciach, Obvodného oddelenia XXXXX - Staré mesto, sp. zn. ORP-2450/SM-KE-2014 zo dňa 30.6.2014 bolo začaté trestné stíhanie a súčasne vznesené obvinenie XXXXX pre prečin krádeže podľa § 212 ods. 2 písm. f/ Trestného zákona na tom skutkovom základe, ako je to uvedené vo výrokovej časti tohto uznesenia.
	
V priebehu skráteného vyšetrovania bola vypočutá obvinená, zástupca poškodeného, svedok a zabezpečené ostatné listinné dôkazy.

Obvinená XXXXX spáchanie skutku poprela, pričom uviedla, že žiaden tovar neukradla. V drogérii mali košík so zlacneným tovarom, kde boli tiene na oči, ktoré už boli pochytané. Vybrala si jeden kus tieňov a išla ich k pokladni zaplatiť. Na prvom poschodí ju zastavili dvaja SBS-kári, ktorí uviedli, že poškodila dva kusy tieňov. Vzali ju do zadržiavacej miestnosti, pričom im tam uviedla, že nie je ochotná nič zaplatiť, lebo všetky tiene už boli pootvárané. Nakoniec s ňou niečo spísali a pustili ju.

Z výpovede svedka XXXXX, ktorý v tom čase pracoval v OD Tesco ako pracovník SBS služby pri kamerovom systéme vyplynulo, že obvinená po tom, čo prišla na oddelenie kozmetiky si vybrala z regálu nejaké maľovátka, začala ich nanášať na tvár, pričom následne takto použila aj druhé maľovátko. Tieto potom zahodila pod regál a vybrala sa preč. Nahlásil ju kolegovi cez rádiostanicu a ten ju na prízemí v OD Tesco zadržal. Tovar bol vrátený na predajnú plochu medzi použité tovary. Tieto skutočnosti potvrdila aj splnomocnená zástupkyňa poškodenej strany XXXXX, pričom uviedla, že s tovarom obvinená neprešla cez pokladničnú zónu a OD Tesco nevznikla ani žiadna škoda, nakoľko tovar bol vrátený po precenení na predajnú plochu medzi použité tovary.  

S poukazom na výpoveď vypočutých svedkov a výpoveď samotnej obvinenej nebolo preukázané, že obvinená dňa 20.5.2014 odcudzila z OD Tesco nejaký tovar, s ktorým by prešla cez pokladničnú zónu bez zaplatenia. Skutočnosť, že obvinená mala očné tiene použiť, pričom išlo o už predtým použitý tovar a tieto vrátila späť, nemožno považovať za trestný čin ani po formálnej ani materiálnej stránke. A naviac je potrebné uviesť, že pre takýto skutok nebola ani trestne stíhaná.

V súlade s ustanovením § 2 ods. 12 Trestného poriadku boli vo veci vyhodnotené všetky zabezpečené dôkazy jednotlivo i v súhrne. Nakoľko vo veci neexistuje dôkaz, na základe ktorého by bolo možné dospieť k záveru, že sa stal skutok, pre ktorý je obvinená stíhaná, bolo potrebné rozhodnúť tak, ako je uvedené vo výrokovej časti tohto rozhodnutia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Jana Redayova
prokurátorka